Erkki Sutinen

Erkki Allan Sutinen (s. 22. joulukuuta 1959 Merikarvia) on suomalainen tietojenkäsittelytieteen tutkija, joka on toiminut alansa professorina Joensuun, Itä-Suomen ja Turun yliopistoissa. Ensin mainitussa hän muun muassa järjesti nuorten SciFest-nimistä tapahtumaa Joensuussa. Viimemainitussa hän on toiminut vuorovaikutusmuotoiluun erikoistuneena professorina.
Tausta.
Sutisen vanhemmat olivat Eurajoen kappalainen Allan Sutinen (1929–1989) ja Eurajoen yläasteen ja lukion lehtori, teologi Irmeli Sutinen (1931–2022).
Ura.
Sutinen valmistui kuuden laudaturin ylioppilaaksi Eurajoen yhteiskoulusta vuonna 1977. Filosofian kandidaatiksi hän valmistui 1986 (matematiikka), lisensiaatiksi 1996 ja tohtoriksi 1998 (tietojenkäsittelytiede). Hän on opiskellut myös teologiaa ja kasvatustieteitä. Teologian pro gradu -tutkielmansa hän teki uskontoteologiasta, ja hänet on vihitty papiksi vuonna 2001. Hänen erikoisalojaan ovat algoritmitutkimus, opetusteknologia, digitaaliteologia (engl. ), co-design, tietojenkäsittelytieteen opetuksen tutkimus ja kehitysteknologia. Professorina hän on työskennellyt vuodesta 1999 lähtien, ensin Joensuun yliopistossa 1999–2015 ja sitten Turun yliopistossa.
Sutinen on ohjannut noin 36 väitöskirjaa ja kirjoittanut yksin tai yhdessä muiden kanssa noin 400 tieteellistä artikkelia. Hänen nykyisiin intresseihinsä kuuluu muun muassa digitaalinen teologia.
Projekteja Afrikassa.
Sutinen on opettanut ohjelmointia Kidugalassa Tansaniassa vuonna 1995 ja myöhemmin samassa maassa Tumainin yliopistossa vierailevana professorina. Siellä hän ”kehitti opiskelijoidensa kanssa muun muassa sovelluksen, jonka avulla yläkouluikäiset hiv-positiivisten läheiset saivat kertoa tarinoitaan ja vapautua sairauteen liitetystä häpeästä”.
Sutinen on toiminut myös vierailevana apulaisprofessorina Purduen yliopistossa West Lafayettessa Indianassa Yhdysvalloissa 1998–1999, Linköpingin yliopiston lehtorina 1999–2001, vierailevana professorina Pretorian yliopistossa Etelä-Afrikassa 2005, missä hän toimi vierailevana tutkijana vuonna 2009 CSIR:ssä (Council for Scientific and Industrial Research), Masseyn yliopistossa Uudessa-Seelannissa 2006 sekä eteläafrikkalaisen North West Universityn vierailevana professorina (extraordinary professor) vuosina 2010–12. Hän on toiminut kehitysyhteistyössä Mosambikissa vuosina 2010–2012 ”Suomen ja Mosambikin teknologian ja innovaation alojen yhteistyön” -hankkeen ohjelmajohtajana.
Vuosina 2019–2024 Sutinen toimi Turun yliopiston Windhoekin etäkampuksen johtajana Namibiassa, missä hän piti lyhytkursseja tekoälystä, robotiikasta ja ohjelmoinnista. Etäkampuksen motivaationa oli se, että Sutinen oli huolissaan siitä, että Afrikan nuoret jäisivät heitteille digitaalisuudessa. Tarkoituksena oli kouluttaa maisteriohjelmassa 20–25 opiskelijan vuosikursseja niin, että he kahdessa vuodessa olisivat valmistuneet diplomi-insinööreiksi, ja lisäksi myös tohtoriksi, kun taas kandivaiheen opiskelijoille järjestettiin ohjelmointikursseja. Etäkampus eli “Future Tech Lab” oli noin 200 m² tila Namibian yliopiston kampusalueella.
Näkemyksiä kehitysyhteistyöstä.
Kehitysyhteistyöstä saamiensa kokemusten perusteella Sutinen on sitä mieltä, että “Suomen valtiollisessa kehitysavussa liikutellaan yksiselitteisesti liian suuria summia, joita on äärimmäisen vaikea seurata ja kohdentaa toimivasti”:
Muuta.
Kahdesta erikoisalastaan Sutinen on sanonut seuraavaa:
Sutinen asuu Joensuussa ja Lieksan Kolilla Vaarinkallio-nimisessä talossa. Jälkimmäisessä asunnossaan hän ottaa vastaan opiskelijoitaan ja järjestää retriittejä. Hän tekee yhteistyötä muun muassa Kiteen evankelisen kansanopiston kanssa.
Henkilökohtainen elämä.
Sutinen on naimisissa fysiatri, lääketieteen ja kirurgian tohtori Päivi Sutisen (o.s. Perähuhta) kanssa vuodesta 1983. Heillä on neljä lasta. Sutisten “kodin kynnys on matala niin kollegoille, opiskelijoille kuin muuten vain mielenkiintoisille ihmisille.” Päivi Sutinen oli vuonna 2016 laskenut, että heillä oli vuosien varrella käynyt yli 20 000 vierasta, monet heistä yön yli.